Annette Vilhelmsen (SF), 2013-05-28:
Med det her beslutningsforslag foreslår Enhedslisten at indføre et forbud mod investeringer i virksomheder, som producerer eller handler med militære droner eller komponenter, der er beregnet til eller kan anvendes i militære droner.
Det fremgår, at forbuddet skal gælde for alle offentlige og private myndigheder, virksomheder og institutioner foruden privatpersoner i Danmark.
Jeg vil gerne understrege, at jeg og regeringen lægger stor vægt på, at alle investorer i Danmark investerer ansvarligt, og at de tager etiske og moralske hensyn i betragtning.
Men der er grund til at se bredere på udfordringerne ved ansvarlige investeringer og nøje overveje, om netop droner bør være i fokus for et eventuelt investeringsforbud frem for visse andre typer våben.
Når det gælder de såkaldte militære droner, er der flere problemstillinger, man bør tage med i overvejelserne.
For det første er det vigtigt at forstå, at droner jo alene er ubemandede fly og derfor ikke i sig selv er et ulovligt våben.
Droner er altså ikke omfattet af internationale konventioner, som forbyder deres anvendelse, som det f.eks. er tilfældet med klyngevåben og landminer.
Det er også vigtigt at huske, at droner også udvikles og anvendes til civil brug og til særdeles nyttige formål.
Droner kan eksempelvis bruges til overvågningsopgaver på miljøområdet, af søredningstjenester til at fragte redningsudstyr frem til nødstedte og til andre fornuftige formål.
Det er alt sammen noget, som vi meget gerne vil støtte.
Det er klart, at selve anvendelsen af bevæbnede droner kan rejse visse spørgsmål.
Her er det vigtigt for mig at slå fast, at det for regeringen derfor er helt afgørende, at såvel droner som andre våbentyper anvendes i overensstemmelse med de folkeretlige regler, herunder at civile i videst muligt omfang beskyttes.
På den baggrund har vi også fra dansk side budt det velkommen, at FN's særlige udsending for menneskerettigheder og terrorbekæmpelse, Ben Emmerson, vil udarbejde en rapport om anvendelsen af bevæbnede droner inklusive om konsekvenserne for civile.
For det andet vil et investeringsforbud rettet mod droner stride mod en række elementer i forsvarsforliget for 2013-2017, og jeg er helt klar over, at Enhedslisten ikke er en del af den aftale.
Erhvervsfremmende tiltag og et øget samarbejde mellem danske virksomheder og forsvaret var en del af forliget, og heri indgik, at forsvaret kan støtte etableringen af et dansk testcenter for ubemandede fly og lignende.
Af de grunde mener vi, at fortsat dialog med de lande, der anvender bevæbnede droner, er vejen frem – ikke et investeringsforbud.
I Danmark er der allerede taget flere initiativer til at fremme etiske og ansvarlige investeringer, som også omfatter droner.
Lad mig nævne et par eksempler her.
Vi har udarbejdet en vejledning på baggrund af FN's principper om ansvarlige investeringer, som skaber rammerne for at inddrage samfundsansvar i investeringer.
Danske virksomheder har efter reglerne i årsregnskabsloven pligt til at redegøre for deres politik for samfundsansvar.
Vi har oprettet Mæglings- og klageinstitutionen for ansvarlig virksomhedsadfærd, og endelig er Rådet for Samfundsansvar ved at se nærmere på, hvordan man kan fremme ansvarligheden i investeringer i statsobligationer.
Det er regeringens holdning, at det ikke er en farbar vej at forbyde investeringer i militære droner.
Det skyldes som nævnt, at droner ikke er omfattet af internationale konventioner, som forbyder deres anvendelse, at droner også anvendes til civil brug og til nyttige formål, og at et forbud vil stride mod flere elementer i forsvarsforliget for 2013-2017.
Af de nævnte grunde kan regeringen ikke støtte beslutningsforslaget om et investeringsforbud rettet mod militære droner, men som jeg indledte med at sige, lægger regeringen stor vægt på, at investorer i Danmark tager etiske hensyn i betragtning.
Jeg er derfor enig med Enhedslisten i, at der er behov for at se på, om vi skal tage yderligere tiltag for at styrke investorernes samfundsansvar.
I lighed med flere andre lande bør vi se på et forbud mod investeringer i virksomheder, som producerer de konventionsomfattede våben, antipersonelminer, altså landminer rettet mod personer, og klyngevåben.
Jeg har derfor bedt Rådet for Samfundsansvar om at se på spørgsmålet, herunder på, hvordan indførelse af et forbud mod konventionsforbudte våben, f.eks. landminer og klyngevåben, bedst kan udformes i Danmark.
Jeg håber, at Enhedslisten vil bakke op om det initiativ til at styrke indsatsen for ansvarlige investeringer.
Fra dansk side er der allerede en vejledning om ansvarlige investeringer, som tager udgangspunkt i lige præcis FN's principper for ansvarlige investeringer.
Vi opfordrer fra regeringens side til, at man følger de retningslinjer.
Om man så skal investere i våbenproducerende virksomheder eller ej, er jo en grundlæggende etisk overvejelse, som det i sidste ende vil være op til den enkelte investor eller det enkelte pensionsselskab at gøre sig.
Og derfor er det jo så vigtigt, at investorer forholder sig aktivt til de virksomheder og objekter, som de investerer i.
Og arbejdet er jo sat i gang på baggrund af debatten sidste år om danske pensionsselskabers investeringer i statsobligationer fra visse afrikanske lande, der er kendt for systematiske overtrædelser af menneskerettighederne.
Så jeg har faktisk store forventninger til arbejdet fra Rådet for Samfundsansvar.